กระทรวงการคลัง เสนอ ครม.พิจารณาแจกซิมโทรศัพท์มือถือให้แก่ผู้มีรายได้น้อยให้ได้ใช้อินเทอร์เน็ตโดยไม่เสียค่าใช้จ่าย
กระทรวงการคลัง เสนอ ครม.พิจารณาแจกซิมโทรศัพท์มือถือให้แก่ผู้มีรายได้น้อยให้ได้ใช้อินเทอร์เน็ตโดยไม่เสียค่าใช้จ่าย

นายอภิศักดิ์ ตันติวรวงศ์ รัฐมนตรีว่าการกระทรวงการคลัง เปิดเผยถึงมาตรการช่วยเหลือผู้ถือบัตรสวัสดิการแห่งรัฐเพิ่มเติม ว่า กระทรวงการคลังได้เสนอที่ประชุมคณะรัฐมนตรี พิจารณาแจกซิมโทรศัพท์มือถือให้แก่ผู้มีรายได้น้อยให้ได้ใช้อินเทอร์เน็ตโดยไม่เสียค่าใช้จ่าย เบื้องต้นมีแนวทางช่วยเหลือ ได้แก่ กรณีที่ผู้มีรายได้น้อยมีซิมมือถือและมีอินเทอร์เน็ตใช้อยู่แล้ว จะให้พิจารณาเพิ่มจำนวนอินเทอร์เน็ตฟรีให้เพียงพอต่อความต้องการใช้ ส่วนกรณีผู้มีรายได้น้อยที่ยังไม่มีซิมมือถือให้แจกซิมพร้อมสัญญาณอินเทอร์เน็ต ทั้งนี้ ก็เพื่อเป็นการส่งเสริมประชาชนให้เข้าถึงแหล่งข้อมูลที่เป็นประโยชน์จากภาครัฐมากขึ้น 
แต่อย่างไรก็ตาม ขณะนี้ยังอยู่ระหว่างรอคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ หรือ กสทช.คำนวณเรื่องรายละเอียดค่าใช้จ่ายและจำนวนอินเทอร์เน็ตว่ามีความต้องการใช้งานเท่าใด ซึ่งเบื้องต้นกระทรวงการคลังเสนอให้ไปพิจารณาแล้ว 6 เดือน

รัฐมนตรีว่าการกระทรวงการคลัง กล่าวอีกว่า ล่าสุดยังได้สั่งการให้สำนักงานเศรษฐกิจการคลังศึกษาแนวทางเปิดลงทะเบียนผู้มีรายได้น้อยเข้าโครงการบัตรสวัสดิการแห่งรัฐรอบใหม่ด้วย หลังจากมองว่า ควรเปลี่ยนแปลงข้อมูลที่ใช้ในการคัดเลือก เพราะปัจจุบันใช้ข้อมูลจากรายได้ของรายบุคคล ให้ปรับเป็นข้อมูลรายได้เป็นรายครัวเรือน เพื่อให้สอดคล้องกับการจัดเก็บข้อมูลของกระทรวงการพัฒนาสังคมและความมั่นคงของมนุษย์ในการแก้ไขปัญหาความยากจนให้ถึงกลุ่มเป้าหมายที่แท้จริง รวมถึงเชื่อว่าการลงทะเบียนรอบใหม่จะเริ่มได้ในปี 2562 นอกจากนี้กระทรวงการคลังยังเตรียมสรุปผลการดำเนินโครงการบัตรสวัสดิการแห่งรัฐปีแรกในช่วงกลางเดือนธันวาคมนี้ด้วย